作者:白居易
標題:北亭
內容:廬宮山下州，湓浦沙邊宅。宅北倚高岡，迢迢數千尺。上有青青竹，竹間多白石。茅亭居上頭，豁達門四闢。前楹捲簾箔，北牖施床蓆。江風萬裡來，吹我涼淅淅。日高公府歸，巾笏隨手擲。脫衣恣搔首，坐臥任所適。時傾一杯酒，曠望湖天夕。口詠獨酌謠，目送歸飛翮。慚無出塵操，未免折腰役。偶獲此閒居，謬似高人跡。